ศบค.ชี้แจง ข้อเสนอยกเลิกให้ประเทศจีนและเกาหลีใต้ เป็นเขตติดโรคติดต่ออันตรายกรณีโควิด-19 ยังไม่ได้ข้อสรุป ต้องพิจารณาอีกหลายขั้นตอน
ศบค.ชี้แจง ข้อเสนอยกเลิกให้ประเทศจีนและเกาหลีใต้ เป็นเขตติดโรคติดต่ออันตรายกรณีโควิด-19 ยังไม่ได้ข้อสรุป ต้องพิจารณาอีกหลายขั้นตอน นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวถึงกรณีข้อเสนอให้ยกเลิกการประกาศให้ประเทศจีนและเกาหลีใต้ เป็นท้องที่นอกราชอาณาจักรที่เป็นเขตติดโรคติดต่ออันตรายกรณีโรคติดเชื้อไวรัสโคโรนา 2019 ว่า เป็นเพียงข้อเสนอเบื้องต้น ที่ยังต้องพิจารณาอีกหลายขั้นตอน จึงจะทราบความชัดเจนและสุดท้ายต้องผ่านคณะกรรมการโรคติดต่อแห่งชาติ อีกทั้งไม่ต้องกังวลว่าผู้ที่เดินทางมาจะนำเข้าเชื้อมาด้วย เพราะการเดินทางเข้าประเทศไทยยังเข้มงวดเหมือนเดิม มีมาตรการควบคุมเที่ยวบิน รวมถึงต้องมีใบรับรองแพทย์ และต้องอยู่ในสถานที่กักกันตัวที่รัฐกำหนด 14 วัน ดังนั้นขอให้มั่นใจว่ารัฐบาลยังไม่ได้เปิดเสรีให้เดินทางเข้ามาได้ง่ายๆ แต่ในระยะยาว หากเปิดให้เข้ามาก็จะมีกรอบเข้มงวดเหมือนเดิมที่เคยดูแลและจัดการกันมาก่อนหน้านี้ เพื่อให้ทุกคนมั่นใจส่วนกรณีการตรวจเชื้อโควิด-19 ใน 40 รายที่จังหวัดยะลากับทหารเรือ ที่ต้องตรวจสอบซ้ำ 2-3 แล็บนั้น เห็นว่า เป็นแนวทางปกติที่มีการทวนสอบ เพื่อให้มั่นใจในผลตรวจมากที่สุด ขณะเดียวกันการตรวจซ้ำต้องอาศัยการสอบประวัติและประเมินอาการจากแพทย์ด้วย อย่างไรก็ตามกรมควบคุมโรคให้ความสำคัญกับการค้นหาผู้ป่วย ได้เร่งตรวจสอบกลุ่มเสี่ยงอื่นเพิ่มเติม รวม 6 กลุ่ม ได้แก่ บุคลากร, ผู้ต้องขัง, ผู้ต้องกักกันตัวตามชายแดน, พนักงานส่งของไปรษณีย์,แรงงานต่างด้าวและกลุ่มอาชีพเสี่ยงสำหรับผู้ประกอบการที่ฝ่าฝืนคำสั่งไม่ปฏิบัติตามมาตรการที่กำหนด จะมีชุดตรวจออกตรวจทุกวัน หากพบกระทำความผิด จะมีโทษตามกฏหมาย แต่ทาง ศบค. ไม่ต้องการลงโทษรุนแรง เพียงแต่จะตักเตือนหรือสั่งปิดเพื่อปรับปรุง เพื่อให้เกิดความปลอดภัยทั้งผู้ให้บริการและผู้ใช้บริการ ทั้งนี้หากต้องการให้ผ่อนคลายระยะที่ 2 ทุกคนต้องช่วยกันป้องกัน ไม่ให้โควิด-19 ระบาดเพิ่มอีก